Cassian Pussett

Cassian 'Cassie' Pussett, avagy új nevén Abbot Peterson a 717 - A szupercsapat világ egyik játékos karaktere. Cassian nem tartozik a 717-esek közé, illetve a 611-es Légióhoz sem, szabadúszó világpusztító hackerként tekint magára, akinek célja az egész világot megbüntetni az őt ért atrocitásokért.

## Kinézet

Cassian fiatal korában egy nagyon vézna, nem túl magas, de nem is alacsony szemüveges fiú. A rengeteg számítógép előtt való üléstől kicsit görnyedt a tartása, de semmi olyan, amin egy kis torna ne segíthetne. Cassian haja seszínű barna és általában kócosan csücsül a kis buksiján. Szemszíne egyszerű barna, semmi különleges. Arcszőrzete nem igazán akaródzik normálisan kinőni még akademista korában sem, így inkább leborotválja azt a kevéskét, ami van olyan elvetemült, hogy kinőjön.

Általában bő pulóvereket, pólókat és bőszárú nadrágokat hord. Mivel eléggé nerd a srác, sok olyan ruhadarabja van, amin kedvenc filmjei, játékai láthatóak.

Cassian a kísérletek után után eléggé megváltozik. Valamivel magasabb lesz, mint előtte, a tartása sokat javul, annak ellenére, hogy továbbra sem edz, sokkal izmosabb lett, mint volt. Vállai is szélesebbek lettek, férfi alakja lett. Haját oldalt rövidebbre nyíratja, felül pedig hosszabbra hagyja. Immáron egységesen nő az arcszőrzete, így egy kis borostát szokott hagyni magán, illetve a szemüvegét lecserélte kontaktlencsére.

Öltözet szempontjából pedig újonnan nagyon szeret öltönyökben járni, illetve, ha annál kevésbé szeretne formális lenni, akkor ing és farmer. Ha négy fal között van, továbbra is szereti a légi cuccait hordani, amik már annyira nem is bőek rá.

## Személyiség

Cassian alapjáraton nem egy rossz ember. Félénk, visszahúzódó, erősen önbizalomhiányos, viszont rendkívül hálás és odaadó, ha szeretteiről van szó. Jó hallgatósán és nagyon empatikus személy. Szeret segíteni másokon, az teszi a legboldogabbá, ha valakinek valahogyan a hasznára válhat. Igazán okos és intelligens, egyesek strébernek csúfolják. Már gyerekkorában megmutatkozik, hogy nagyon jól ért a gépekhez, különösképp az informatikai részhez. Eleinte ezt a tudását arra használta, hogy játékok vagy filmek kódjait törje fel és megszerezze magának ingyen. Később pénztolvaj hackereket kezdett meghackelni, hogy visszaszerezze az ellopott pénzeket. Amolyan titkos hős volt. Eleinte ez a tudat, illetve az, hogy szerető kedves emberek veszik körül szinte elfeledtette vele, hogy mennyien zaklatják. Képes volt eltekinteni felette és boldogan élni. Egy idő után azonban az Ő elméje sem bírta tovább, és elkezdett lefelé csúszni a lejtőn. Mivel elutasította a segítségkérést, így sajnos elkerülhetetlen volt, hogy a mérleg átbillenjen. Cassian makacssága miatt teljesen megváltozott, s miután kibukott az Akadémiáról először csalódott lett és magára haragudott. Ami később átcsapott abba, hogy mindenki másra haragszik, amiért nem voltak ott jobban neki. Saját gyengeségét igyekszik másokra hárítani, önmagát mentegetni a hibái alól.

Az új Cassianból az empátia utolsó morzsája is hiányzik. Kegyetlen, manipulatív, élvezi, ha mások szenvednek, ez teszi boldoggá. Egyetlen célja, hogy tönkre tegyen mindent és mindenkit. Számtalan futó kapcsolata volt, mióta külseje előnyére változott, s ezek mind arra mentek, hogy a végén minél nagyobb fájdalmat okozhasson a másik félnek. Nagyon jól tud színészkedni, és elhitetni az emberekkel, hogy mit sem változott. Az idő elteltével pedig intelligenciája nőtt, sajnos ezt nem a jó cél érdekéen használja.

Cassian annyira kifordult önmagából, hogy végső célja az, hogy a világot elpusztíthassa.

Egy időben voltak öngyilkos hajlamai, amik teljesen még mindig nem tűntek el.

## Előélet

Cassian Pussett egy jómódú, de nem gazdag családba született fiú. Szülei rengeteget dolgoztak, hogy fiúknak mindent meg tudjanak adni. Cassian ezt borzasztóan értékelte, ezért sem mert sosem szólni nekik, hogy nagyon hiányoztak neki, ugyanis szinte soha nem voltak otthon. Közös családi programok kimerültek a karácsonyi pár nap közös együttlétben és társasozásban, illetve Cassian születésnapján szoktak színházba és étterembe járni. Az anyai nagyszülők Angliában éltek, így nagyon ritkán látták egymást, az apai nagyszülők pedig nem kívántak a család életében részt venni semmilyen formában. Cassian sosem volt népszerű az iskolában. Nagyon magának való srác, jobb szeret egyedül időt tölteni. Többnyire konfliktus kerülő, így általánosban meg tudta úszni a komolyabb szekálásokat. Ám minden megváltozott, mikor összeismerkedett az extrovertált, népszerű, meglehetősen tehetséges és igen impozáns megjelenésű Rachellel. Természetesen Cassian igen hamar beleszeretett, azonban bátorsága nem igen akadt, hogy bevallja ezt a lánynak. A gimnáziumi éveik alatt egyre jobban összemelegedtek, amit sokan nem néztek jó szemmel. Így mikor Rachel nem volt Cassian mellett, egyre többet és egyre durvábban zaklatták a srácot. Eleinte Cassian ezeket igyekezett elengedni, hisz ott volt a szerető családja és egy csodálatos barátja Rachel személyében. Ám ahogy durvultak el ezek a zaklatások, úgy kezdődött el benne is kialakulni valami mentális zavar. Erről azonban Cassian nem volt hajlandó tudomást venni, ahogy sem a szüleit sem Rachelt nem volt hajlandó beavatni a zaklatásos dolgaiba. Nem akarta ezzel őket terhelni. Miután végeztek a gimivel Cassian Rachelt követve szintén beiratkozott az Akadémiára, noha mélyen legbelül tudta, semmi keresnivalója ott. Ám Rachel pozitív kisugárzása vele is elhitette, hogy akár belőle is válhat ügynök.

A problémák akkor kezdődtek, mikor az Akadémián is folytatódtak a zaklatások, sőt már nem csak az iskolán belül, hanem az utcán is elkapták, privát üzenetekben is bombázták. Cassian teljesítménye romlani kezdett, míg végül kibukott az iskolából. Annyira szégyellte ezt, hogy se szó se beszéd lelépett otthonról. A szülei félretett pénzét lenyúlta és bujdokolni kezdett. Rachellel is teljesen megszüntetett mindennemű kapcsolatot. Eleinte különböző olcsó motelszobákban szállt meg, ahol pedig hackerkedéssel igyekezett pénzt keresni. Tudniillik Cassian igazán ért a számítógépekhez, mondhatni egy igazi IT zseni. Cassian egy pár évig ezzel foglalkozott, s egyre mélyebbre süllyedt a darkweb bugyraiban. Egészen addig, míg végül meg nem találta a 611-es Légió maradványa. Munkát ajánlottak neki, amibe a fiú mit sem sejtve belement, hisz jól fizetett, Ő pedig meg akarta mutatni mindenkinek, hogy ér valamit. Azonban balgaság volt tőle, hogy elhitte itt majd megbecsülik. Természetesen itt is csak kihasználták és általában a háta mögött csúfolódtak rajta, de nem egyszer előfordult, hogy akár szemtől-szembe is megtették ezt vele. Hát persze, Cassian még csak kishal a galaxis legnagyobb bűnözőihez képest, s ezt nem voltak restek éreztetni vele is. Egy idő után csökkent Cassian fizetése, hisz, ha már egyszer belekerült a malomba, onnan nincs kiszállás. Tudta Ő is pontosan, hogy már nem tud kiszállni, hiába zsákmányolják ki egyre jobban. Egy idő után újabb "ajánlatot" kapott a Légiótól. Mégpedig, hogy legyen a kísérleti alanyuk. Ezen a ponton Cassian már olyan kétségbeesett volt, hogy elfogadta. Már úgyis az öngyilkosságot fontolgatta, aztán pedig ki tudja, lehet belehal a kísérletekbe. Akkor legalább "áldozatként" gondolnak majd rá remélhetőleg, legalábbis ezt gondolta. Nem akarta magának sem beismerni, hogy milyen mélyre süllyedt, s mindezt a saját hibájából.

Tehát a Légiósok különböző génkísérleteknek vetették alá. Cassian szenvedett, méghozzá rengeteget. Már tulajdonképpen könyörgött a haláláért. Ami sajnos nem következett be. A légiósok is kudarcnak ítélték meg, s hosszas sikertelen próbálkozások után feladták a projektet. Cassian pedig újra magára maradt teljesen megnyomorodva. Semmi sem volt már olyan, mint mikor elszökött. Még a Légióból is kidobták, ott is haszontalannak ítélték. Cassian ezért éktelen haragra gerjedt, s úgy döntött ideje a kezébe vennie a dolgokat, s megtisztítani a világot a fertőjétől: azaz az emberektől, illetve egyéb emberi intelligenciájú lényektől.

A kísérletek mellékhatásaként Cassiannek egészen emberi formája lett, mondhatni csak előnyére vált a sok kísérlet. Ezt Ő maga is felismerte, így a megmaradt pénzecskéjét befektette magába. Új ruhákat vásárolt, új frizurát vágatott magának, kontaktlencsét is beszerzett, egyszóval egy adoniszt készített magából. Nevet is változtatott, így az új neve Abbot Peterson lett. Eleinte különböző gazdag egyedülálló nőket csábított el, valamint bankokat hackelt, és az ebből szerzett pénzéből alapította meg az IT cégét a Peterson Corporation-t, mindezt cirka 2 év alatt. Ez a cég szolgált számára alibiként, ugyanis Cassian itt nem állt meg. Célja az volt, hogy bosszút álljon mindenkin. Akár vétett ellene az illető, akár nem. Hisz az Ő szemében mindenki hibás, hogy neki ennyit kellett szenvednie és idáig jutott. Mivel eleve egy igazán intelligens srácról beszélünk, aki a hackelésekben is profi, így egészen hihetővé vált a sztorija, hogy önerőből felépítette ezt a világméretű, igen sikeres IT céget. Miután biztosította megélhetését és alibijét, újonnan szerzett külsejével és csak növekvő intelligenciájával nekiállt a bosszúnak. Mégis kiken akar bosszút állni? Inkább az a kérdés, kin nem? De olyan nincs, mert Cassian számára az egész világegyetem bűnös, éppen ezért a végső célja valamiféle úton-módon elpusztítani azt, önmagával együtt természetesen. De először is szeretne bosszút állni egyenként mindenkin. A szülein azért, mert nem szakítottak rá elég időt. Rachelen azért, mert nem viszonozta az érzéseit. A különböző iskolás társain azért, mert folyton gúnyolták és zaklatták. A Légiósokon azért, mert csak kihasználták, utána pedig eldobták, mint egy használt, koszos, büdös, szakadt rongyot. Ennél nagyobb hibát el sem követhettek volna. Cassian terve, hogy káoszba és akár pusztulásba taszítsa az egész világot. Miért az egész világot? Mert senki sem mentette meg a saját sötétségétől és ezért mindenkinek bűnhődnie kell.

Kezdetnek a szüleit pécézte ki, rajtuk próbálgatta szárnyait. Miután sikeresen elérte, hogy mindkettejüket elbocsássák munkahelyéről és soha ne vegyék fel őket rendes, jól fizető munkakörbe, ugrott tovább volt sulis zaklatóira. Rájuk már nem "ilyen jó sors" várt. Legtöbbjüket börtönbe juttatta ilyen-olyan indokokkal. Rablás, gyilkosság, erőszakos viselkedés, szexuális erőszak, pedofília, állatkínzás. Igazából bármivel, amit csak kitalált. Az egyiküket a Légió egy tagjaként állította be, s úgy került börtönbe. Kezdeti sikerein felbuzdulva úgy döntött, hogy kezdődhet az igazi móka. Éppen ezért ismét beférkőzött a Légióba, ám immáron egy névtelen, arctalan tagként. A korábbi munkaadóját használta fel, s őt segítette ahhoz, hogy a Légió „vezére” lehessen, míg Cassian a tanácsadójaként funkcionált. Ám a háttérből mindent is ő irányít, anélkül, hogy erre bárki is rájönne. Közben pedig a saját személyazonosságát is védi, így ő akkor sem kerül bajba, ha esetleg a Légiót felszámolnák az ügynökök.

Az idő előrehaladtával pedig Cassian egyre inkább kezdi élvezni ezt a játszmát. Mivel ő közvetlenül nem vesz részt a dolgokban, olyan mintha csak egy videójátékkal játszana, amely egyre veszélyesebbé és izgalmasabbá válik. Közben pedig Cassian hackerkedik is, igazából bárkit és bármit meghackel, amihez csak elér. Jelenleg egy nagyobb projektre készül fel, amelynek során a 717-esek rendszereit törné fel és szivárogtatná az információkat a Légiónak és vica versa. Illetve, hogy az afférjait se hanyagoljuk el, egyszerre több nővel randizik, s mire véges velük, mind összetörnek lelkileg, akár testileg és anyagilag is.

Természetesen nem feledkezett meg Cassian első és egyetlen nagy szerelméről, Rachelről sem, ám neki különlegesen nagy szívfájdalmat szán. Ennek első lépéseként azonban kénytelen felszámolni a legtöbb futó „kapcsolatát” és a nő után kezd nyomozni, vajon mikor és hol tudnának újra összefutni…